Canon religios, canon literar. O abordare interdisciplinară a operei lui Nicolae Steinhardt

Profesor Grecu Iulia-Magdalena, Liceul de Arte, Slobozia

Cei 20 de ani petrecuți la catedră, în învățământul preuniversitar mi-au oferit cadrul necesar unei observații *in vivo* în ceea ce privește preocuparea pentru lectură a elevilor mei. „Canonizarea” autorilor devine direct proporțională „canonirii”, apropierii de textul literar a tinerilor din instituția de învățământ ialomițeană din care fac parte, Liceul de Arte *Ionel Perlea*, Slobozia. Este o atitudine realistă, izvorâtă din permanentă preocupare ca profesor de gimnaziu și de liceu, înregimentat în războiul cu examenele naționale, ca profesor coordonator de cerc pedagogic și mentor pentru dascălii debutanți, ca evaluator în olimpiade și concursuri.

În toată această perioadă am ştiut că decizia mea pedagogică în alegerea „punctelor de acces”[[1]](#footnote-1) este o premisă importantă în încurajarea elevilor pentru a învesti în lectura canonicilor inteligenţă, creativitate sau imaginaţie, dar şi reacţii emoţionale. Am pornit de la ideea afirmată de **Gardner, a studiului interdisciplinar**: „O abordare variată duce la creşterea şanselor de a putea implica o serie de elevi şi de a-i face să se îndrepte spre performanţe de înţelegere”.[[2]](#footnote-2)

Mă opresc în analiza mea asupra unui aspect: viața și opera lui Nicolae Steinhardt sunt întrupare a Decalogului. O semnificativă trecere în revistă a celor zece porunci dictate de Dumnezeu lui Moise în perioada Exodului, demonstrează faptul că scriitorul își îndeamnă cititorii în paginile cărții sale la respectarea acestui cod de legi, așa cum s-a îndemnat pe sine.

**1. „Eu sunt Domnul Dumnezeul Tău; să nu ai alți dumnezei afară de Mine”.**

Prima poruncă aceea a Unicității lui Dumnezeu transpare din fiecare rând scris. Asemenea grecilor care au perceput imaginea mării drept salvatoare, după ani de chinuri cumplite, tot astfel Nicolae Steinhardt afirmă: „Şi noutatea: sunt un om nou[…]Şi *thalassa* lui Xenofon şi *pământul* lui Columb. Botezul e o descoperire.”[[3]](#footnote-3)

**2. „Să nu-ți faci chip cioplit, nici altă asemănare, nici să te închini lor.”**

Nicolae Steinhardt nu s-a închinat altor chipuri cioplite, nu a cunoscut alt Dumnezeu. Trebuie evocat aici momentul zilei de 31 decembrie, când este chemat la Securitate doar pentru o declarație contra cercului de prieteni din care doar el rămăsese liber. Preferând să nu asculte de Dumnezeul Terorii, Nicolae Steinhardt rămâne fidel Singurului Dumnezeu în care crede și pentru asta va ispăși ani buni în închisoarea celor fără Dumnezeu; „Mai ameţitoare vorbe nu s-au rostit niciodată, afară de: «Cred, Doamne, ajută necredinţei mele».”[[4]](#footnote-4)

**3. „Să nu iei numele Domnului Dumnezeului tău în deșert.”**

.Această poruncă vorbește despre Adevăr, despre singura cale de liniștire a conștiinței. Scriitorul a ales, în ciuda tuturor riscurilor, forma autenticității, pentru că simte nevoia de a afirma întregul adevăr, tot adevărul: „toţi eonii, timpurile şi continuumurile spaţio-temporale şi astrofizicile newtoniene există numai pentru ca să fi putut fi exprimate aceste cuvinte.”[[5]](#footnote-5)

**4. „Adu-ți aminte de ziua Domnului și o cinstește.”**

În închisoare Ziua Domnului există totuși. Nu în calendar. Ziua Domnului pentru Steinhardt a fost cea a botezului ecumenic, factorul declanșator al Fericirii sale. Ce fusese el înaintea botezului și cum era după acest moment revelator? Avusese 48 de ani, acum era copil nevinovat, fusese evreu, acum era creștin, trăise în spaimă, acum era liber, deși în închisoare: „părintele Mina rosteşte cuvintele trebuincioase, mă înseamnă cu semnul crucii, îmi toarnă pe cap şi pe umeri tot conţinutul ibricului (căniţa e un fel de ibric bont) şi mă botează în numele Tatălui şi al Fiului şi al Sfîntului Duh. Mă nasc din nou, din apă viermănoasă şi din duh rapid.”[[6]](#footnote-6)

**5. „Cinstește pe tatăl tău și pe mama ta, ca bine să-ți fie și mulți ani să trăiești pe pământ.”**

Nicolae Steinhardt- mireanul a evocat figura părinților săi în cele mai luminoase tonalități. Un moment extrem de important îl constituie clipa arestării tânarului, clipă când tatăl, conștient că, poate, nu își va mai vedea niciodată fiul, singurul său sprijin la vârsta de 82 de ani, îl îndeamnă să nu-și trădeze prietenii, acceptând compromisul comunist.

**6. „Să nu ucizi.”**

Tânăr evreu intelectual, prizonier politic, înțelept convertit la creștinism, Nicolae Steihardt nu a ucis prietenia prin actul trădării. El și-a ucis cu bună știință tinerețea și viitorul, cariera literară prin acceptarea detenției de 13 ani, echivalând cu liniștea conștiinței: „*E adevărat, zice tata, că vei avea zile foarte grele. Dar nopţile le vei avea liniştite, vei dormi bine. Pe cînd dacă accepţi să fii martor al acuzării vei avea, ce-i drept, zile destul de bune, dar nopţile vor fi îngrozitoare. Trebuie să faci închisoare. Mi se rupe şi mie inima, dar n-ai încotro.”[[7]](#footnote-7)*

**„7.  Să nu fii desfrânat.”**

Viața nu i-a permis scriitorului Nicolae Steinhardt să își întemeieze o familie, mărturiile contemporanilor în ceea ce privește intimitatea iubirii sale sunt foarte puține.

**„8. Să nu furi.”**

Steinhardt, aflat la infirmerie, fură într-adevăr o sticluță lăsată pe masă din neatenție și o oferă unui deținut în stadiu terminal. Ea nu va mai avea puteri vindecătoare trupului epuizat al tovarășului de celulă, dar îi va oferi speranța unei însănătoșiri sufletești*: „*Dar nu mai trec decît puţine zile şi se produce o hemoragie puternică. Şeful camerei îl înfăşoară în pătură, iar eu îl duc, împreună cu alt deţinut, pînă la uşa celulei. Am aflat că a murit a doua zi.”[[8]](#footnote-8)

**„9.  Să nu ridici mărturie mincinoasă împotriva aproapelui tău.”**

Această poruncă este punctul de pornire, centrul și, în același timp, finalul *Jurnalului* lui Steinhardt. Dar nu doar al Cărții sale. Este început și capăt de drum, de viață pentru omul Steinhardt. Pentru că nu a vrut să depună mărturie mincinoasă contra prietenilor, Nicolae a pierdut tinerețea, cariera, familia. Și-a sacrificat tatăl pentru Aproapele. Steinhardt iese învingător spiritual, nu mărturisește strâmb, dar fizic nu mai iese la lumina zilei.

**10. Să nu poftești nimic din ce este al aproapelui tău.”**

Ultima poruncă vorbește despre „*casa*” Aproapelui. Una dintre cele mai emoționante scene este petrecută în celula 44: „O percheziţie îmi confiscă sticluţa unde îmi păstram lichidul care ni se serveşte drept cafea. Confiscarea sticluţei ia proporţii de pierdere catastrofală. Seara, la ora stingerii, găsesc o sticlă, mai mare decît cealaltă. Gestul acesta mă copleşeşte şi ud aşa-zisa „pernă" cu dulcile lacrimi fierbinţi ale fericirii.”[[9]](#footnote-9)

Prin această încercare am decupat din impresionantul volum de informații 10 episoade semnificative. Aș fi putut selecta 100 de episoade, 1000… El a știut să respecte oricând doar 10 porunci…El nu a dorit niciodată nimic din ce a fost al celuilalt, el a dăruit prietenilor fidelitatea, contemporanilor o lecție de curaj, românilor o lecție de patriotism, europenilor o lecție de ecumenism, lumii întregi o dovadă de demnitate și rezistență în fața dictaturii de orice fel și din orice timp.

The comparative approach I have proposed is structured through the qualitative analysis resulting from case studies, from the observation of the focus-groups of pupils in the final grades of the last four school years. They are good enough to give me a realistic starting point, all of these premises underlining the problem in the form of a metaphor-interrogation that opens the perspective of the interdisciplinary understanding of the current school canon.

The suggestive etymological analysis of the anchor-term, the canon followed its semantic evolution from the religious to the educational sphere. Steinhardt's spiritual and literary term deals with an essential fact, the greatest political process that the communist regime has set against the human intelligence after the sad 1944s. It is a dramatic and singular experience, leading the author from humiliation and pain, to a meditation on the subject of human freedom and faith.

In turn, by this attempt I wanted to emphasize a metaphor of Steinhardt's work and life, inherently and inextricably linked: The Decalogue of Forgiveness and Love. From the impressive volume of information, from the numerous scenes presented I have chosen 2 significant episodes, meant to illustrate the 2 out of 10 commandments. I could have selected 100 episodes, 1000 ... but the 10 commandments would still have remained. He knew at all times to observe only 10 commandments.

He never wanted anything from the other, he gave his fidelity to his friends, a lesson of courage to his contemporaries, a lesson of patriotism to the Romanians, a lesson of ecumenism to the Europeans, the world a proof of dementia and resistance to any dictatorship from any time.

BIBLIOGRAFIE

1. CĂLINESCU, George, *Istoria literaturii române de la origini până în present*, 2008, București: Editura Semne.
2. ECO, Umberto, „Les sémaphores dans la pluie” în *De la literature*, 2003, Traduit de l’italien par Myriem Bouzaher, Paris: Grasset.
3. GARDNER, Howard, 2005, *Mintea disciplinată*, Bucureşti: Editura Sigma.
4. GARDNER, Howard, 2005, *Inteligenţe multiple*, Bucureşti: Editura Sigma.
5. MANOLESCU, Nicolae, 2004, *Arca lui Noe. Eseu despre romanul românesc*, Bucureşti: Editura Gramar.
6. MANOLESCU, Nicolae, 2008 *Istoria* *critică a literaturii române. 5 secole de literatură*, 2008, București Editura Paralela 45.
7. MARTIN, Mircea *„*Canon și valoare”*,* în cartea Simpozionului ANPRO: PAMFIL, Alina (coord.); ONOJESCU, Monica (coord.), 2009, *Canonul literar școlar,* Cluj-Napoca*:* Editura Casa Cărții de Știință.
8. MITCHIEVICI, Angelo, *Decadență și decadentism*, 2011, București: Editura Curtea –Veche.
9. NICOLAE, Cosana, *Canon, canonic. Mutații valorice în literatura americană contemporană*, 2006, București: Editura Univers Enciclopedic.
10. PAMFIL, Alina, 2004, *Limba şi literatura română în gimnaziu. Structuri didactice deschise*, Bucureşti: Paralela 45.
11. PAMFIL, Alina, *„*Canonul școlar sub incidența ideologiilor*”*, în *Perspective,* numărul 1(20)/2010, București: Editura Paralela 45.
12. PAMFIL, Alina (coord); TĂMÂIAN, Ioana (coord), *Studiul limbii și literaturii române în secolul XX, Paradigme didactice,* 2005, Cluj: Editura Casa Cărții de Știință.
13. PAPADIMA, Liviu, Literatură și comunicare, 1999, Iași: Editura Polirom.
14. PĂCURARI, O. (Coordonator principal); Sarivan, L. & Târcă, A. (Coordonatori), 2003, *Strategii didactice inovative*, Bucureşti: Editura Sigma.
15. SÂMIHĂIAN, Florentina, „Liceenii și literatura”, comunicare prezentată la conferința internațională *La letteratura e la formazione degli europei*, organizată de Universitatea „La Sapienza” din Roma, 16-17 martie 2012, publicată în *I giovani europei e de la letteratura. Indagine, percorsi, canone* a cura di Franco Baratta, Lina Grossi e Loriana Pupolin, Editoriale CIID

1. GARDNER, Howard, 2005, *Mintea disciplinată*, Traducere de Anca Dobrinescu, Bucureşti: Sigma. [↑](#footnote-ref-1)
2. GARDNER, Howard, 2005, *Inteligenţe multiple*, Traducere de Anca Dobrinescu, Bucureşti: Sigma, p 125. [↑](#footnote-ref-2)
3. STEINHARDT, Nicolae, *Jurnalul fericirii,* 1991, București: Editura Dacia, p 66. [↑](#footnote-ref-3)
4. STEINHARDT, Nicolae, *Jurnalul fericirii,* 1991, București: Editura Dacia, p 27. [↑](#footnote-ref-4)
5. STEINHARDT, Nicolae, *Jurnalul fericirii,* 1991, București: Editura Dacia, p 3. [↑](#footnote-ref-5)
6. STEINHARDT, Nicolae, *Jurnalul fericirii,* 1991, București: Editura Dacia, p 3. [↑](#footnote-ref-6)
7. Idem, p 23. [↑](#footnote-ref-7)
8. Idem, p 85. [↑](#footnote-ref-8)
9. Idem, p 23. [↑](#footnote-ref-9)